  Туспуктэм: Руслан Нуриахметов Майя Бывальцева Удмуртиын тол ӵоже 50 пала пиналъёс тюбинген нискыламзы бере Элькун нылпи эмъяськонние шедё. Нылпиос суй-пыдъёссэс, сюрлызэс тӥяло, пуш мугор люкетъёссэс шукко. Со сярысь улосвылысь тазалыкез утёнъя министерстволэн пресс-службаез ивортӥз. « Сыӵе шуккиськонъёсын пиналъёс дорамы кемалы шедё. Жаляса верано, бырон учыръёс но луыло. Соин ик пиналъёслы но, анай-атайёслы но кышкыттэмлык сярысь малпаськоно – юри дасям интыосын но бадӟымъёслэн чакламзы улсын гинэ нискылано, гурезьысь нискылтонын нокыӵе могӟетъёс луыны кулэ ӧвӧл. Тюбингез автомашина бордыны думылыны уг яра, бадӟым ӝоглыко "ватрушкаен" валтыны уг луы, сыӵе шудонлэн туж секыт бервылъёсыз луыны быгато » Максим Каменских, Элькун нылпи эмъюртысь валтӥсь эмчилэн хирургияя воштӥсез Тюбинг бере кышкытлыкъя кыкетӥ интые гурезьысь куасэн нискыланэз пукто. Озьы ик конькиен, салазкиен нискылаку чакласькыны кулэ. Та дыре нылпи эмъяськонниысь хирурги ёзэтын 13 адями кылле, соос урамын шудыкузы вӧсь луизы. Толсур пумын – толшор кутсконын вазиськисьёс тросгес луозы шуыса возьмало. Эмчиос ало: пинал шуккиськиз ке, соку ик ӝог эмъюрттэт сётӥсьёсты ӧтёно. Вольччытэм суй-пыдъёсты ас коже тупатыны тыршоно ӧвӧл, со эшшо секытгес учыре вуттыны быгатоз. Нош сюрлы вӧсь луиз ке, адямиез вырӟытъяны ик уг яра. Тегъёс: пиналъёс эмъяськонниос Тол  